google/wiki40b huggingface dataset:
Herre

Tiltaleformen herr i Norge

I Norge ble tiltaleformen herr (her, hr.) fra 1277 brukt om menn som tilhørte de øverste rangklassene i hirden, baronene (lendmennene) og ridderne. Etter 1308 ble tiltaleformen brukt om ridderne og mer generelt om de fremste innen adelen. Etterhvert gikk tiltaleformen over til å bli en mer generell tiltaleform for alle menn som tilhørte de to privilegerte stendene adel og geistlighet. Geistlige hadde på 12–1300-tallet blitt titulert sira (av gammelfransk sire, «herr») i Norge, men fra 1400-tallet ble tiltaleformen herr stadig vanligere, og fra reformasjonstiden var den enerådende som geistlig tiltaleform. Denne bruken vedvarte i stor grad til inn på 1800-tallet. Tiltaleformen herr kunne fra innføringen av eneveldet også brukes om andre personer som var «i rangen». Som tiltaleform for adelige, geistlige og rangspersoner forøvrig i eldre tid ble herr alltid brukt sammen med fornavnet, enten bare fornavnet eller det fulle navnet.
Tiltaleformen herr ble aldri brukt om personer fra bondestanden, og «kondisjonerte» personer (dvs. personer som ble ansett som respektable) som ikke tilhørte de privilegerte stendene eller var «i rangen» kunne på 1700-tallet omtales som monsieur (med den kvinnelige varianten madame), som var en sosialt lavere rangert tiltaleform med en rundere bruk og mindre strenge regler for hvem som kunne omtales som det. Også tiltaleformen seigneur forekom; denne ble regnet som en lavere tiltaleform enn herr, men høyere enn monsieur, og kunne brukes eksempelvis om rådmenn og andre besteborgere som ikke var «i rangen». Tiltaleformen herr var, spesielt fra 1500-tallet og til tidlig 1800-tall, sterkt assosiert med prester, siden de ofte var de eneste i sine lokalsamfunn som ble omtalt med denne tiltaleformen.
Etter opphevelsen av eneveldet i 1814 (da også stendene ble formelt oppløst) ble det vanlig å bruke tiltaleformen herr også om menn av borgerlig herkomst, og ikke bare om rangspersoner. I denne moderne bruken kunne tiltaleformen settes foran etternavnet alene. Først på 1900-tallet utviklet herr seg etterhvert til en generell høflighetsform som kunne brukes uavhengig av sosial klasse, men frem til rundt midten av 1900-tallet var det fortsatt ganske vanlig å reservere bruken av tiltaleformen herr til menn fra høyere sosiale klasser, mens menn fra lavere sosiale klasser kunne omtales som «min gode mann» eller med andre betegnelser; det samme gjaldt den tilsvarende betegnelsen fru for kvinner. I etterkrigstiden gikk tiltaleformer som herr, fru og frøken i stor grad ut av daglig bruk i Norge, men slike betegnelser kan være mer vanlige på andre språk, og kan brukes i enkelte svært formelle sammenhenger på norsk.
Samantha Smith

Karriere

Smith begynte sin karriere som en tenåringsmodell. Hun flyttet til Los Angeles og satset på og spille i reklamer for å støtte seg selv mens hun deltok i ULCA. Hun spilte i en HBO reklame som spilte på Super Bowl, dette førte til at hun fikk seg en egen agent og kunne begynne sin skuespillerkarriere.
Hennes mest kjente rolle er Mary Winchester på drama TV serien Supernatural. Hun hadde også gjesteopptredner på Rizzoli & Isles og Criminal Minds. Hennes film karriere innebærer Jerry Maguire og Transformers.
Fernanda Nissen skole

Fernanda Nissen skoler

Skolen er navngitt etter Fernanda Nissen (f. 1862) den norske kvinnesakskvinnen og arbeiderpartipolitikeren som i 1916 grunnla Oslo kommunale Husmorskole, senere Fernanda Nissen videregående skole. Den skolen lå i Borggata 2, i bydel Gamle Oslo.
Prosopocoilus fruhstorferi

Utseende

En middelsstor til stor (hannene 23-70 millimeter), kraftig, blank, brunsvart hjortebille med gulbrune eller brunrøde dekkvinger. Store hanner har lange, kraftige kjever som har en eller to tenner ved roten og flere små, runde tenner i spissen. Mindre hanner har gjerne korte, knivformede mandibler. Hodet er stort og bredt, uten påfallende kjøler eller knøler, pannen foran bredt og grunt, U-formet innbuktet. Antennene har en tre-leddet vifte. Pronotum er betydelig bredere enn langt, noe innsnevret ved roten. Dekkvingene er gulbrune eller rødbrune med en mer eller mindre bred, svart sømstripe. Undersiden er mørkt rødlig. Hunnen er mindre og mer oval enn hannen, uten forstørrede kjever, blank og svart med bred, rødoransje sidestripe på dekkvingene. Hodet er tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt på De små Sundaøyene.
Old Crow Medicine Show

Historikk

Old Crow Medicine Show ble dannet 1998 i New York, men flyttet via Nord-Carolina til Nashville. I 2003 skrev de kontrakt med selskapet Nettwerk og gav i 2004 ut sitt fjerde album, Old Crow Medicine Show, som er produsert av David Rawlings. Musikere på albumet er Critter Fuqua (banjo, gitar, sang), Kevin Hayes (gitar), Morgan Jahnig («ståbass»), Ketch Secor (banjo, fele, munnspill, sang) og Willie Watson (banjo, gitar, sang). 
Oppfølgeren Big Iron World (2006) ble også produsert av Rawlings. På sitt sjette album, Tennessee Pusher (2008) brukte bandet produsenten Don Was. Den 17. Juli 2012 ble det sjuende albumet, Carry Me Back, sluppet. Produsent er Ted Hutt.
Kjellern

Kjellern er en kristen ungdomsklubb lokalisert til Fjellhamar kirke i Lørenskog kommune. Klubben har faste samlinger onsdagskveldene og arrangerer noen større arrangementer for ungdommer i Lørenskog prestegjeld.
Norgesmesterskapet i boksing 1979

Norgesmesterskapet i boksing 1979 ble arrangert 10.-11. mars i Porsgrunn.
Kongepokalen ble vunnet av Steffen Tangstad. 
Forbundspokalen ble vunnet av Petter Røh Pettersen.
Beste klubber ble Tønsberg-Kameratene og IF Pors.
T-62

Historie og utvikling

T-62 ble tatt fram i Sovjetunionen som etterfølger til T-55. Et lite antall ble også bygget i Tsjekkoslovakia. I løpet av karrieren ble mange T-62 oppgradert med laser avstandsmåler og ekstra pansring.

Teknisk

Vognføreren sitter foran på venstre side av skroget. Vognkommandøren og skytteren sitter på venstre side av tårnet, med laderen på høyre side.
T-62 har en 115 mm glattboret kanon. En 7,62 mm mitraljøse sitter koaksialt med kanonløpet, og på tårnet står en 12,7 mm mitraljøse, operert av laderen.
Motoren er en V-55-5 V-12 vannkjølt diesel som gir 580 hk ved 2 000 omdreininger. Diesel kan sprøytes inn i eksosen for å la vogna legge røykteppe.
Pentodon dubius

Utseende

En middelsstor (ca. 20 millimeter), tettbygd, hvelvet, blank, svart hornbille. Den mangler horn og kan minne sterkt om en tordivel (Geotrupidae). Kroppen er kraftig og ganske tett punktert. "Snuten" (clypeus) har to små tenner, arten har én knøl i pannen.

Levevis

De lever i forholdsvis tørre biotoper, som steppe og ørkener.

Utbredelse

Arten er utbredt i Russland og Sentral-Asia (i alle fall Tadsjikistan og Usbekistan).
Ljudmila Aleksejeva

Bakgrunn

Aleksejeva ble født i Jevpatoria på Krim, som på dette tidspunktet var en del av Sovjetunionen (nå en del av Ukraina). I hennes tidlige barndom flyttet familien til Moskva, og hun vokste opp nord i storbyområdet i Ostankino rajon, i et primitivt utstyrt hjem. Senere kunne de flytte inn til selve Moskva.
Aleksejeva er utdannet arkeolog, uteksaminert fra statsuniversitetet i Moskva i 1950.

Karriere

I 1952 sluttet Aleksejeva seg til kommunistpartiet i Sovjetunionen. Hun ble ekskludert fra partiet på 1970-tallet. Fra 1959 til 1968 jobbet Aleksejeva med etnografi og arkeologi. Mellom 1970 og 1977 arbeidet Aleksejeva ved Institutt for informasjon innen samfunnsvitenskap. 
Fra 1968 til 1972 arbeidet hun som hemmelig maskinskriver av undergrunnsbladet «Krønike over pågående hendelser» (Хро́ника теку́щих собы́тий), en av de eldste undergrunnsavisene (samizdat) i det kommunistiske Sovjetunionen. I 1976 var hun en av de grunnleggende medlemmene av Helsinki-gruppen i Moskva, og hun ble etterhvert gruppens leder.

Eksil

I februar 1977 ble Aleksejeva tvunget til å emigrere fra Sovjetunionen. Hun og hennes familie slo seg deretter ned i USA, der hun fortsatte arbeidet med menneskerettigheter i hjemlandet. I 1990 publiserte Aleksejeva sin selvbiografi.

Tilbake i Russland

I 1993, etter oppløsningen av Sovjetunionen, returnerte hun til hjemlandet. I 2000 ble  Aleksejeva  med i en kommisjon satt opp for å informere daværende president Vladimir Putin angående menneskerettighetsspørsmål, et trekk som utløste kritikk fra enkelte andre menneskerettighetsaktivister. I 2006 ble Aleksejeva anklaget av russiske myndigheter for engasjement i britisk etterretning og hun har flere ganger mottatt trusler fra forskjellige nasjonalistiske grupper i Russland.
Xylota

Utseende

Middelsstore til ganske store (de nordiske artene 8-17 mm), slanke, svarte blomsterfluer, bakkroppen som oftest med gule eller røde partier. Kroppen virker nesten naken bortsett fra sidene av thorax som er tydelig hårete. Fasettøynene er nakne og møtes i pannen hos hannene. Antennene er festet på et kort fremspring i pannen og er nokså korte, det tredje leddet rundet. Ansiktet er nesten flatt uten markert midt-knøl, tett bestøvet. Thorax er rektangulær, tydelig lengre enn bred, matt svart, skuldrene med lys bestøvning. Bakkroppen er avlang, med matt svart grunnfarge, gjerne med gule eller sølvfargede flekker, eller de midterste leddene kan være helt røde eller oransje. For- og mellombeina er svarte og gule, baklårene helt svarte, bakleggene oftest mer eller mindre gule. Hannenes baklårringer (trochantere) har en bakoverretted spore. Baklårene  er noe fortykkede, leggene noe krummede. Vingene er glassklare, vingemerket lysbrunt.

Levevis

Disse fluene finnes i fuktige løvskoger. Larvene lever i råtten ved. De voksne fluene finner man gjerne mellom blader på løvtrær, de flyr ikke så mye men løper omkring. De besøker ikke blomster like hyppig som mange andre blomsterfluer, men kan slikke i seg pollen som er falt på bladene. De ser også ut til å bruke mye tid på å sole seg. Den klart vanligste arten i Norge er vanlig vedblomsterflue (Xylota segnis), de fleste av de andre artene er nokså sjeldne.

Utbredelse

Slekten finnes i alle verdensdeler bortsett fra Antarktis (der det ikke finnes høyere insekter).
Unchon

Administrativ inndeling

Fylket er delt inn i en ŭp (småby) og 22 ri (landsby).
Heinkel He 111

Andre verdenskrig

Heinkel He 111 er mest kjent for sin innsats under blitzen over England 1940–41, men ble også brukt ved andre krigskueplasser som Skandinavia, Østfronten, Nord-Afrika, Vestfronten og Italia. Flyet var det mest brukte tyske medium/tunge bomberen og var det bombeflyet som tjenestegjorde lengst i Luftwaffe.
11. april 1940 angrep 19 Heinkel He 111 Elverum og elleve Heinkel He111 Nybergsund med kong Haakon VII og Johan Nygaardsvolds regjering som mål. Kongen, kronprinsen og regjeringen, som var i Nybergsund, unnslapp, men 40 mennesker omkom på Elverum, ingen i Nybergsund.

Etterkrigstiden

Etter krigen hadde fortsatt Spania flere Heinkel He 111-modeller i bruk, som de brukte helt fram til 1960-tallet.
Kommunestyre- og fylkestingsvalget 2011/Sør-Trøndelag

Kommunevise kommentarer

Fargekoder for partia:

Fylkestingsvalget

Tore O. Sandvik (A) blei med 23 mot 14 stemmer gjenvalgt som fylkesordfører, og kunne dermed gå i gang med sin tredje periode i vervet. Fylkesvaraordfører blei Arne Braut (Sp). Seinere på høsten blei Sandvik også gjenvalgt som leder av fylkesordførerkollegiet på nasjonalt nivå.
Linnéuniversitetet

Linnéuniversitetet er et svensk statlig universitet grunnlagt den 1. januar 2010 ved sammenslåingen av Växjö universitet og Högskolan i Kalmar. Navnet hedrer Carl von Linné, som var fra Råshult i Stenbrohult, Småland. Universitetet har virksomhet på stedene Kalmar og Växjö, men også noe aktivitet i Hultsfred, Ljungby og Nybro. Universitetsrektor er Stephen Hwang. Antall studenter er ca. 28,000.
Nesvatn

Regulering

Innsjøen er oppdemmet som kraftverksmagasin. Den første demningen sto ferdig høsten 1964, med reguleringshøyde 9,3 meter over den naturlige vannstand som var 493,4 meter over havet. I 1973 ble vannet regulert ytterligere. Den nye reguleringshøyden er 16,8 meter, og høyden over havet er nå 510,1 meter.

Fiske

Reguleringene har ødelagt mye av de naturlige gytemulighetene for ørret. Selv om dette ble forsøkt kompensert med storstilte utsettinger, gikk fisket likevel drastisk tilbake utover i 1970-årene. Sur nedbør antas å være årsaken til dette. I 1978 ble det konkludert med at rekrutteringen sviktet og bestanden var tynn. I tillegg var veksten dårlig. I 1980 ble det ifølge lokalkjente ikke fanget ørret i vannet i det hele tatt. Fra 1980 ble det satt ut bekkerøye i vannet. En undersøkelse i 1982 viste at det var en bestand av bekkerøye i vannet, og det ble konkludert med at utsettingene hadde vært meget vellykkede. Utsettingene opphørte, men kalking av vannet fortsatte. I 2003 ble det ikke fanget bekkerøye i det hele tatt. Dette anses å være eksempel på at bekkerøya taper i konkurransen med ørret når vannet blir mindre surt.
Bekkerøye ble i 2007 ført opp på den norske svartelista, senere FremmedArtsBasen, som fremmed i norsk fauna.
Hemiloapis

Utseende

Middelsstore, brokete fargede trebukker. Kroppsformen er forholdsvis kort og bred. De er brune til brunsvarte med hvite til gule tegninger. Antennene har vanligvis en påfallende brem av lange hår på innersiden.

Utbredelse

Artene er kjent fra Ecuador, Brasil og Bolivia.
Stockholmsutsiktene i Civitates Orbis Terrarum

Stockholmsutsiktene i Civitates Orbis Terrarum er to kobberstikk fra 1570-tallet som inngår i verket Civitates Orbis Terrarums fjerde bind utgitt i 1588 i Köln av teologen Georg Braun og gravøren Frans Hogenberg.
Stockholmsutsiktene anses å være gravert av Frans Hogenberg etter tegninger av Hieronymus Scholeus
Bildene har en horisontal billedkomposisjon og anses å være den første visuelt troverdige avbildningen av Stockholm, sammenlignet med blant andre den tidigere, vertikalt komponerte «Vädersolstavlan».

Plagiat

Stockholmsutsiktene kom også til å bli benyttet som grunnlag for senere avbildninger av Stockholm, deriblant Montalegres kobberstikk over brannen på slottet Tre Kronor i 1697, som er utført med Frans Hogenbergs arbeid som forbilde.
Dvergender

Biologi

Dvergendene er de minste av andefuglene (Anseriformes). De karakteriseres spesielt av sine svært korte undere ekstremiteter og et forholdsvis kort, men høyt gåselignende nebb. De varierer litt i størrelse og måler omkring 27–38 cm og veier 255–439 g. Minst er den afrikanske praktdverganda, som typisk måler 27–33 cm og veier omkring 260–290 g.
Oker gullrisengvikler

Utseende

En liten til middelsstor (vingespenn 10-17 millimeter), brun vikler. Hodet og thorax er kledt med mørke hår. Forvingen har lyse skråstreker ved vingespissen og en rund, lys flekk ved bakhjørnet. Denne flekken har en bred, okerfarget tverrstripe med små, svarte flekker.

Levevis

Som hos flere andre arter i slekten Eucosma lever larvene på gullris (Solidago virgaurea).

Utbredelse

Arten er kjent fra Fennoskandia, Baltikum og det nordlige Russland. I Norge er den bare kjent fra Nord-Trøndelag. Den blir vurdert som Sårbar (VU) i den norske rødlisten fra 2015.
Gaute Høberg Vetti

Landslaget

6. november 2018 ble han tatt ut i sin første landslagstropp for Norge U21 i kampen mot Tyrkia U21 (20. november).
6. september 2019 fikk han sin første U21-landskamp for Norge mot Kypros.
Greys Court

Greys Court er et standsmessig landsted i Chiltern Hills, nær Henley-on-Thames i Oxfordshire. Det eies av National Trust.
Huset er for det meste i Tudorstil, og har vakker hage og gårdsplass. Hagen er omkranset av en kraftig mur, og har en rekke gamle rosesorter og blåregn, en ornamental grønnsakhage, en labyrint og et ishus. Man finner også et middelaldertårn fra 1347, som gir god utsikt over landsbygden rundt huset.
Det ligger en hjulmølle på eiendommen, hvor man tidligere brukte eselkraft for å trekke opp vann fra en brønn.
Inne i huset er det fremragende eksempler på gipsarbeid fra det 18. århundre, og det er fortsatt møblert som et familiehjem.
Tosnutet hatt

Tosnutet hatt, også kalt tokantet hatt, napoleonshatt, sjørøverhatt, snutehatt, admiralhatt, båthatt og annet, er ulike typer historiske herrehatter som er laget av filt og har den store hattebremmen brettet opp på to sider slik at hatten blir høy og formet som en halvmåne eller hvelvet båt med to snuter i hver ende. Hattetypene oppstod som varianter av de vanlige trekanthattene sist på 1700-tallet og ble først og fremst båret som uniformshatter, særlig under napoleonskrigene tidlig på 1800-tallet. De første «napoleonshattene» hadde hatteskyggene brettet opp på tvers av hodet, men hattene ble etter hvert vendt slik at de satt langsetter som en høy «hanekam». Disse utviklet seg videre til «admiralhatter» med «snuter» foran og bak. Hattene ble ofte pyntet med brede kantebånd, kokarder og rosetter, egretter og annen fjærpryd.
Tosnutet hatt blir ofte kalt bicorne («tohornet») og liknende på fransk og engelsk.

Bred napoleonshatt

Tosnutede hatter oppstod i den euopeiske uniformsmoten på slutten av 1700-tallet som en videreutvikling av de vanlige tresnutede hattene. Bremmene på disse ble formet annerledes ved at den fremre snuten ble løftet og gjort flat og den bakre bremmen ble brettet helt opp. Filthatter der den brede skyggen er smekket opp foran og bak, kalles ofte napoleonshatter etter den franske generalen, seinere keiser, Napoléon Bonaparte; uniformshatten var særlig vanlig i Frankrike under og etter den franske revolusjonen og napoleonskrigene tidlig på 1800-tallet.

Smal admiral- eller snutehatt

Da napoleonshattene økte i høyde etter 1800 og ble upraktiske når det var vind, begynte en å bære dem med det venstre hjørnet fram. Etter 1850 skrumper de opprinnelig høye, tosnutede hattene inn til en modell som ble brukt fram til første verdenskrig og fortsatt bæres av generaler, admiraler og embetsmenn i galla. Denne lave varianten har båtfasong og svakt oppbøyde snuter og blir derfor ofte kalt snutehatt. 
Ved kongelig resolusjon av 15. juni 1820 ble det bestemt at norske studenter som en frivillig ordning kunne bære studentuniform med tilhørende tosnutet hatt. Slikt hodeplagg var også lenge vanlig blant statens embetsmenn.

Bruk i dag

Den brede napoleonshatten utviklet seg til en variant som fortsatt er en del av den tradisjonelle uniformen for det italienske gendarmeriet, de såkalte carabinieri. En lavere variant med høy stiv brem bak var også lenge hodeplagg for medlemmer av sivilgarden i Spania. 
Også admiralhatter er fremdeles i bruk som hodeplagg til enkelte gallauniformer, særlig innen marinen. Som embetsplagg var de en tid også i bruk blant for eksempel staskledte diplomater. 
Både tre- og tosnutede hatter inngår dessuten i enkelte tyske, franske og spanske folkedrakter.
Fort Stanwix

Fort Stanwix var et fort som ble bygget i 1758 av den britiske generalen John Stanwix i dagens Rome i New York. Fortet bevoktet en passasje for bæring av kanoer kjent som Oneida Carrying Place under krigen mot franskmenn og indianere. Et rekonstruert fort har blitt bygget på stedet av National Park Service, og Fort Stanwix National Monument ligger i sentrum av dagens by.
I 1768 var Fort Stanwix stedet for viktige forhandlinger mellom britene og irokeserne, arrangert av William Johnson. Formålet med konferansen var å reforhandle grensen mellom indianernes land og hvit bosetning som var satt i proklamasjonen i 1763. Den britiske regjeringen håpet at en ny grense ville gjøre slutt på de ødeleggende voldelighetene i grenseområdet som var blitt både kostbar og problematisk. Indianerne håpet at en ny permanent grense kunne begrense den hvite koloniekspansjonen.
Den endelige avtalen ble signert den 5. november og flyttet den tidligere grensen mye lenger vest. Irokeserne hadde i praksis avstått Kentucky til de hvite. Men indianerne som faktisk brukte områdene i Kentucky, hovedsakelig shawneene, delawarer og cherokeer, hadde ingen rolle i forhandlingene. I stedet for å sikre fred, la Fort Stanwix-avtalen grunnlaget for den neste runden med fiendtligheter.

Fort Schuyler

I den amerikanske uavhengighetskrigen ble det forlatte Fort Stanwix gjenoppbygget av amerikanske styrker og gitt navnet Fort Schuyler. 3. august 1777 ble fortet angrepet av britiske styrker under general Barry St. Leger som del av en angrep fra tre kanter (se Saratogafelttoget) for å knuse de amerikanske styrkene i New York. Fortets kommandant, oberst Peter Gansevoort, forkastet overgivelsesbetingelsene som britene tilbød. Dermed ble det satt i gang en beleiring.
Slaget ved Oriskany ble utkjempet da en amerikanske unnsetningsstyrke ledet av general Nicholas Herkimer ble tatt i bakhold av britiske styrker, lojalister og deres indianske allierte. Mens mange av beleirerne deltok i slaget, samlet forsvarerne av fortet seg og angrep fiendens leir, stjal forsyninger og ødela fiendens lagre. Demoraliserte og svakere trakk britene seg tilbake da de hørte rykter om nok en unnsetningsstyrke ledet av general Benedict Arnold. Den britiske fiaskoen var et alvorlig tilbakeslag og førte til slutt til nederlaget til general John Burgoyne i slaget ved Saratoga.
Fortet var det eneste som ikke ble erobret av eller overgitt til britiske styrker, og var gjennom hele krigen okkupert av amerikanske styrker. Fortet var stedet for nok en avtale mellom amerikanerne og indianerne i 1784.
Chalte Chalte

Chalte Chalte (hindi: चलते चलते, urdu: چلتے چلتے, engelsk: While I Was Walking) er en indisk romantisk dramafilm fra 2003 med Shah Rukh Khan og Rani Mukherji i hovedrollene. Regi er ved Aziz Mirza.

Handling

Filmen handler om Raj (Shah Rukh Khan) som møter Priya (Rani Mukherji) under en liten bilulykke, noe som forårsaker at Raj blir forelsket i henne. Priya er født og oppvokst i Hellas og er designer. Hun er i India hos tanta si i forbindelse med et moteshow. Priya er allerede forlovet og forloveden venter på henne i Hellas. Raj reiser med henne til Hellas, og de får en reise med mange komplikasjoner. Raj blir mer og mer forelsket i Priya, når de kommer frem til Hellas, må Priya velge enten Raj eller den mannen hun er forlovet med. Hun velger Raj og de flytter til India og gifter seg.
Et år etter starter problemene i ekteskapet Raj og Priya som kunne gjøre alt for hverandre, krangler over små ting som sko, klær etc. Raj er en rotekopp og Priya er perfeksjonist. Kranglingen hoper seg så mye opp at Raj og Priya flytter fra hverandre. Priya vil ikke bo med Raj fordi hun liker ikke den måten hun blir behandlet på. Når hun bestemmer seg for å reise tilbake til Hellas gjør Raj alt han kan for at hun skal bli.
Vestlandsnytt

Vestlandsnytt er ei nynorsk avis som utgis i Møre og Romsdal. Avisa kommer ut to dager i uka (tirsdag og fredag). Redaktør er Endre Vorren. 
Det primære dekningsområdet er kommunene Herøy og Sande. Avisa ble etablert i 1935 av Olav Aurvoll. Etter Aurvolls tid, på midten av 1950-tallet, overtok Frantz Frantzen drift og eierskap i avisa. I 2017 ble avisa kjøpt opp av Sunnmørsposten. 
Vestlandsnytt har hovedkontor i Fosnavåg og lokalkontor på Larsnes. 
I 1995 ga Bjarne Rabben ut boka Vestlandsnytt - bodberar i 60 år.
Smile.dk

SMiLE.dk er en svensk dance-gruppe som er kjent over hele verden ikke minst for sanger som «Butterfly», «Golden Sky», «Boys», «Mr. Wonderful», «Dancing All Alone». De markedsførte sitt album i Danmark, derav navnet.